Pernille Rosenkrantz-Theil (S), 2024-05-08:
Jeg havde lige glemt, at jeg på min telefon havde de bemærkninger, som Alternativet i Københavns Kommune var kommet med i forbindelse med behandlingen af forslaget.
Dem ville jeg gerne lige have med herop, for det synes jeg måske også var rimeligt at have med, fordi Alternativet i Københavns Kommune jo har haft en anden opfattelse af det her forslag, end man har her i Folketingssalen, hvor jeg både har skullet svare på § 20-spørgsmål og jo så i øvrigt også har skullet svare på de korte bemærkninger, der er kommet her i dag.
Der vil jeg bare sige, at jeg jo synes, at Alternativet i Københavns Kommune er væsentlig mere progressive, end man er her i Folketinget.
Derfor stemmer Alternativet for forslaget.
Alternativet understreger dog vigtigheden af at finde erstatningsarealer, som styrker naturen og biodiversitet.
Erstatningsområdernes størrelse er ikke alene nok skabe grønne arealer, som gør en forskel for natur og biodiversitet.«
Det er bare for at sige, at vi så har udpeget Nordhavnstippen som erstatningsnatur og sat det til afstemning i borgerrepræsentationen, og der stemte Alternativet for med denne protokolbemærkning.
Det synes jeg måske er rimeligt at have på plads, for det lyder jo, som om Alternativet er imod det her herinde.
Jeg kan jo godt på nogle stræk være enig med hr. Søren Egge Rasmussen i, at det her er et meget lokalpolitisk spørgsmål, for det er faktisk sjældent, at vi går så langt ned i detaljen i de enkelte dele.
Altså, det er efter min overbevisning en af de bedste byudviklingsbeslutninger, der er truffet, fordi det jo simpelt hen bliver rarere områder at bo i, og derfor er det da utrolig glædeligt, at man ikke bare stopper det, man er i gang med, fordi man i et enkelt år eller flere år er blevet taget af en liste, men at man fortsætter den positive udvikling, der er i et område.
Det handler jo grundlæggende om at få blandede boligområder, så mennesker bor og lever sammen med hinanden, og så vi undgår, at det bliver sådan nogle ekkokamre, hvoraf nogle af de ekkokamre udvikler sig til at være enormt utrygge områder, hvor man som barn, når man vokser op der, skal gå med skuldrene oppe om ørerne, fordi der faktisk er ret utrygt at være.
Der er det jo sådan set
ret fantastisk, at vi går ind og omdanner de boligområder til gavn for de beboere, der er der, så der kommer en højere grad af tryghed, så vi får lavet enten byfortætning eller noget andet, og så vi i øvrigt får blandede ejerformer, sådan at mennesker på tværs af forskellige skel lever og bor sammen med hinanden.
Jeg mener, at det tillidsbaserede samfund er skabt af, at vi kender hinanden, og at vi derfor også kan tage hensyn til hinanden.
Det kræver, at vi lever sammen med hinanden dør om dør.
Det er noget af det, der er skabt på ryggen af parallelsamfundsaftalen.
Jeg bor i øvrigt selv i Brønshøj, som jo ligger ganske tæt på Tingbjerg, og det glæder mig enormt, at det med de initiativer, der bl.a. bliver taget her, også lykkes os at få et meget mere integreret byområde, for ellers er det jo sådan både med Vollsmose i Odense og Tingbjerg, at de ligger meget isoleret fra resten af byen.
Jeg synes ikke, at det klæder vores samfund, særlig efter de områder har udviklet sig til at være udsatte boligområder.
Det var jo ikke det, der var planen, dengang man etablerede dem; der var det jo faktisk ment som noget helt andet, men så er det blevet til enormt socialt udsatte boligområder, og det vil sige, at det jo er mennesker, der i høj grad i forvejen oplever sig som værende meget isoleret fra resten af samfundet, og det bliver der så lige sat en fed understregning på, ved at det så samtidig er nogle boligområder, der ligger isoleret fra alt andet.
Derfor glæder det mig helt enormt, at det nu er lykkedes os at få bygget flere nye boliger i Tingbjerg.
Jeg har selvfølgelig været nede at kigge på noget af det, der er blevet bygget.
Det er dejlige nye boliger, der bliver bygget, og vi får området integreret med de omkringliggende områder i byen og får derfor et naturligt sammenhængende byområde i stedet for den her underlige opdeling med et helt isoleret boligområde.
Så jeg glæder mig rigtig meget over, at de her lovforslag med den opbakning, der er i Folketinget i dag, ser ud til at blive til virkelighed.
Jeg glæder mig over den opbakning, der er til parallelsamfundsaftalen, som jeg mener er et af de største sociale fremskridt, vi har leveret i rigtig mange år.
Derfor glæder jeg mig over, at vi kommer videre med det, og jeg glæder mig selvfølgelig også over, at man også fra Københavns Kommunes side har valgt at gå videre ad den her vej.
Tak for ordet.